b'\n_START_ARTICLE_\nD\xc5\xbeamija v Logu pod Mangartom\n_START_PARAGRAPH_\nD\xc5\xbeamija (mo\xc5\xa1eja) v Logu pod Mangartom (Bovec) je bila prva in do danes edina d\xc5\xbeamija, ki je bila zgrajena na podro\xc4\x8dju Slovenije.\n_START_SECTION_\nZgodovina\n_START_PARAGRAPH_\nD\xc5\xbeamijo so zgradili Bo\xc5\xa1njaki pripadniki 4. bosansko-hercegovskega pehotnega polka Avstro-ogrske kopenske vojske, ki so bili poslani na so\xc5\xa1ko fronto. Zaradi verskih potreb so, z dovoljenjem oblasti, novembra 1916 zgradili  manj\xc5\xa1o d\xc5\xbeamijo, ki je imela kupolsko streho in manj\xc5\xa1i \xc5\xa1tirikotni minaret. Ve\xc4\x8dina zgradbe je bila iz klesanega kamna, medtem ko je bilo predverje iz izrezljanega lesa. Objekt je obdajal kamniti zid in \xc5\xbeelezna ograja s portalom._NEWLINE_V bli\xc5\xbeini d\xc5\xbeamije je bilo zasnovano voja\xc5\xa1ko pokopali\xc5\xa1\xc4\x8de Log pod Mangartom, kjer so pokopavali padle avstro-ogrske vojake vseh veroizpovedi._NEWLINE_S koncem prve svetovne vojne so Bo\xc5\xa1njaki zapustili Slovenijo in d\xc5\xbeamija je za\xc4\x8dela propadati. Italija, ki je to podro\xc4\x8dje zasedla, je nato propadajo\xc4\x8de poslopje poru\xc5\xa1ila._NEWLINE_Kakor pi\xc5\xa1e Ahmed Pa\xc5\xa1i\xc4\x87 na spletni strani Bosnjaci.net, obstaja le 6 fotografij, ki upodabljajo d\xc5\xbeamijo in jih je on iskal po domovih doma\xc4\x8dinov.'